정조 15년
辛亥二月二十日辰時上御熙政堂大臣備局堂上引見入侍時左議政蔡濟恭行司直鄭昌順戶曹判書李秉模行副司直李致中刑曹判書權開城留守具庠行副司直趙心泰訓鍊都正徐有大行副司直李漢豐金持默應敎李太亨右副承旨李敏采假注書鄭尙愚事變假注書李毅遠記事官洪樂游徐有聞以次進伏訖濟恭曰日候漸至淸和聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰中宮殿氣候當此之時不瑕有損上曰猶勝於所料矣濟恭曰幸行不遠而春寒尙峭數日後則自當和暢而換節之際侵曉動駕下情不勝悶慮矣上曰旣是春令且當當日還宮不必爲慮矣濟恭曰伏見先來狀啓則皇帝恩數愈往愈摯使臣之至登御榻卽是曠古所無之事矣雖未知與我國御榻何如而藩邦使价之特命登榻親賜法醞豈有如許眷遇乎上曰皇帝御榻卿果見之乎濟恭曰臣於戊戌年奉專對之命而未得見御榻矣上曰王公大臣似不得上而我國使臣之竝與副价而三次登榻豈不壯乎大抵皇帝之恩眷皆由中而出實爲感激矣濟恭曰聞我國斯男之慶顯有喜悅之色向使臣盛加稱賀而何不請封典爲言繼此詵詵深有所望云爲藩邦宗社之重而念及於此豈不大加感激乎上曰感激猶屬歇後語矣上曰封典昨年已奏文而今又提問正使之名亦再詢云似衰老矣濟恭曰八十老人未能記憶不是異事矣上曰今番貢獻果善爲之矣我國常貢每令蠲減皇帝賞賜輒有加等非但感謝雖以厚往薄來之道言之今番貢獻於義無悖矣濟恭曰聖敎誠至當矣上曰聞彼人皆以爲當有別使云和珅亦有所云云使臣復命後可以詳知而別使之頻往亦屬可悶矣濟恭曰使行之來通官輩皆願之蓋於渠輩有利益故然矣上曰非特通官輩我國首譯輩亦然矣濟恭曰使行入柵時柵門門將之操縱開門誠可怪矣上曰日前以此有所傳敎矣濟恭曰臣於年前之行出入柵門時無此等之弊只以鳳凰城將之請來少有遲滯矣今則必受銀貨而開門以此之故公用漸加云是亦可悶矣大抵出柵外則卽是我境故使臣到柵後歸心益促通官輩知此機尤有操縱而然矣上曰年前使臣一行中亦有先爲出來之事矣濟恭曰柵門將操縱未必不由於後市之罷矣上曰後市雖罷而無異復設云矣濟恭曰若有違法則反不如不罷矣前聞關西綿紬無入去之事矣今則一疋入去換來輕光紬二疋以此西路綿紬翔貴價亦刁蹬云是豈成說乎上曰何以則好耶濟恭曰申嚴約條外不得入去則是爲救弊矣上曰渠輩若有銀貨則似不然矣濟恭曰渡江後包記見之則空包過半渠輩事亦可矜矣上曰次對爲之濟恭曰濟州牧使李鴻運狀啓有論理稟處之命矣取見其狀本則其一牧子輩驅點之苦此已可矜而馬之故失者使之徵代徵肉則赤手難辦爲慮徵馬之弊自平役庫每名有一石七斗例下之米該吏頭目輩百計幻弄悉歸私橐今後則例下米都給該場馬監處計除當年徵馬之價餘米則自營勘簿留儲該場每於巡點反庫考數使不得任意出納如當歉歲以此爲濟活牧子之資事也其一鮑作之役捨性命備辛苦而至於搥引鰒海民謀避是役至於身犯屠牛而圖免良亦慼矣進上之物不可變通而自官需用者一切除之事也其一屯田之役固出備荒而到今反歸需米作納之資無論豐歉陳起水畓一斗落白米十二斗乾畓一斗落白米六斗式捧稅以爲營邑之排用當初分畓不無輕重相蒙之弊如欲矯弊莫若改量事也其一紙匠之役營邑所用各樣紙地擧皆責納而狀啓紙外許多日用紙則必貿陸産其價過倍營邑日用白紙將近二千卷一倂蠲減而覃恩庫折米一千五百石零耗條則每石只以一斗加捧添作元還歲歲增加來頭民不願受必倍今日耗條一百五十石逐年除出分布營邑以爲貿取日用之紙事也其一船格輩或多山民故不知開柁轉帆之妙船隻之致敗種種相續自今必以住水邊習櫓楫者塡充事也其一遺軍一百八十名各樣進上樻板皆令斫納官供汲水亦使應役若當番次抛棄所業如或雇立雇價太重漸至難支若以遺軍悉付除番從他例收米十斗樻板貿用之資及輸運之費以米隨價上下至於汲水則依陸地營邑例專責於官婢事也其一六苦役之莫可矯救者民情專由於避苦趨歇諸般排番今宜隨緊歇量減校院生元額外一竝汰付平役庫而此外劇弊卽各班査正也自今寺奴婢都案年歲疤記詳細錄置生産死亡者各使該邑里中尊位警民長牒報添錄元案閑丁則使各該班頭目排望以納試其才藝塡差事也濟州是絶域也邑弊民情臣未嘗有的然聞知施罷之間曰便曰否實有隔靴爬癢之患而第以該牧使狀辭言之其所釐弊恐不無後弊者多矣牧子例下米都給該場事牧子以此爲願則施之無妨若牧子不願而自官勒施之則徒致怨言後必有弊此則必加十分詳愼而爲之之意分付鮑作之弊自官除減則誠好矣不必以此狀聞屯田改量事雖有意見改量磽瘠其結必減此係官需所用則見減者將何以處之此亦商量後日之有弊與否而爲之之意分付覃恩耗穀紙價事本庫穀物旣甚零星而若値歉荒又必入於賑恤或停捧之中若然則白紙二千卷之價從何給代此亦宜在所十分商量船格事必以水邊慣櫓者塡差無或以山民混充此在守令誠心爲政之如何不必狀請然言則是矣使之定式遵行遺軍變通事渠輩所願在於除番收米則從願許施雖似便好但汲水之役使官婢替當則官婢難支之弊又安知不如今日之遺軍乎此或近於見牛而未見羊更加方便之意分付排番量減事校院生元額外除汰事各班査正等事狀辭所論俱涉便好竝依狀請施行之意一體分付何如上曰依爲之出擧條濟恭曰再昨以江貿體蔘之未有所減聖諭懇惻至令廟堂更爲稟處矣今番朝家之爲江民除減者亦云多矣尾蔘雖與體蔘有異二十斤添價之徵斂於民戶者其數爲一萬二百四十兩而永除之陳田一千三百餘結依該府使所報摠數竝爲蠲減則以錢解卜亦當居萬兩左右猶以體貿蔘之未得下手至下如噎在中之敎見此敎者無不感歎況江民亦具彝性豈不負戴還巢願爲聖人之氓乎聖意旣如是勤摯故臣亦必欲對揚召倭學而問之對卿宰而商之體貿三十五斤之內雖只貿三十斤之數年例倭差庶可接待餘數五斤若永爲除減則一年添價斂民亦當除七千餘兩此豈小惠也哉例貿五斤此後永減之意分付該道使江民知悉五斤旣除則其前朝家所給元價三千三百六十兩從此自在三千三百六十兩錢以詳定計之當爲小米一千一百二十石惟此一千一百二十石之穀名之曰例貿體蔘蠲減條米逐年加耗以待前頭大差倭或信使行別貿之時以此用之則似不至犯用經費以此著爲定式分付該道該邑以爲成節目遵行之地恐合事宜故不避煩縷敢此仰達矣上曰依爲之出擧條濟恭曰尾蔘二十斤體蔘五斤竝爲蠲減則江民自此當息肩而安堵矣上曰體蔘五斤之除減亦可謂不小乎濟恭曰竝與陳田蠲減之數而論之年年蒙惠者將近二萬兩此實莫大之惠澤矣上曰尾蔘二十斤之使倭譯輩貿納果無稱冤之意乎濟恭曰臣招來倭學中幹事者詳細問之則渠輩以爲體蔘五斤之不爲擧論已是朝家軫念而至於尾蔘旣非難貿之物又是添價一年將近四千兩此則渠輩擔當貿納云而亦不無樂從之意矣秉模曰倭學輩見大臣後亦來見於臣故詳問其便否則渠輩皆願其擔當矣上曰以關西別備錢添給江民蔘價終涉苟艱別備出給而使箕伯淸廉則豈非美事乎濟恭曰江民卽箕伯之民也以監司別備之錢除江民至痼之弊事面少無苟且矣臣亦曾經箕伯雖別備而營用無不足之患矣秉模曰爲江民軫念之聖意如是勤摯頃見箕伯狀本則五上司年例所納之蔘有各該司貿用之請體蔘五斤猶此除減則五司所送之蔘亦當權減矣上曰忠信重祿之義大臣敬禮之道有難遽議大臣之意何如濟恭曰臣則有區區之嫌存減間難以仰奏而以宗親府言之如有王子大君則當爲有司當初蔘料之磨鍊法意有在其所權減恐似如何矣秉模曰有民然後有蔘而江民之弊旣多當此曲軫民瘼之日不可無變通之道矣上曰其在優老之典存羊之義不可權減矣濟恭曰聖敎誠然矣濟恭曰江民之流散專由於蔘弊而蔘弊之歲增專由於蔘産之不及前矣蔘雖靈草亦可以人力培養得就以近日嶺南家蔘推之其理自可驗矣江界自是宜蔘之土而民家大抵依山家後非園園卽山也今若自官申飭民戶以種蔘爲業則家後之種與山蔘必無異同於蔘政當有所補於小民當有所利家蔘之法何可使嶺南專美乎小民蚩蚩難於創始自官必這這申飭有若勸桑然後庶不至有名無實以此關飭道伯使之申諭該邑着意擧行恐合事宜矣上曰依爲之出擧條濟恭曰以單蔘事適有言端敢此仰達矣給倭單蔘自戊寅年始使倭譯廳擔當措備而當初節目時每年江納體蔘三十五斤尾蔘二十五斤自戶曹隨捧卽給於倭譯初無儲留之事者蓋念留置冷庫曝晒失時每有色渝蟲損之患故也近年以來或留或給其留者一經霾炎隨卽腐傷全不合用者自歸永棄公家所失固已不些稍存形殼者勒給倭譯害及公私莫此爲甚自今爲始本曹時留之蔘及日後江納依當初節目竝令出給於倭學廳使渠輩不至稱冤公貨無有所損恐爲便好以此分付度支何如上曰依爲之出擧條敎秉模曰戶判先爲退出出給倭譯可也濟恭曰適聞以臘肉事有貽弊民間者故敢達矣茂朱臘猪一口間年封進而例以營庫錢一百兩及本府會減米七石七斗五升出給境內砲手獵捉擧行矣向於戊申自上特軫民隱山猪一口代以生雉八十首著爲定式令下之初民皆歡欣以爲邑弊從此頓祛其後進上時至八十之雉有難一時捉得時日之間又恐腐傷於是屬之營主人廣求貿納俾不愆期則雉直高騰每首之價爲三兩五錢則其數合爲二百八十兩上項營庫錢會減米計除則其所不足爲一百六十兩之多所添之價更無出處以此民皆稱冤或願依前以山猪封進或願雉一首定以二兩價自京作貢茂朱如此則湖南代捧之邑安知不與茂朱同其願乎關問該道道臣代捧邑爲幾許而爲弊淺深之如何一一狀聞後商量稟處何如上曰忠淸道亦有此弊乎前道臣陳達可也曰臣待罪湖西時獲承雉代捧定式之令頒布於應捧各該邑仍又一番監封進上而其時則各邑莫不歡喜從令感祝軫弊之恩矣其後又復生弊與否臣未及聞知矣濟恭曰秋判所奏雖如此其後數年之間一味樂從與否一體關問於湖西伯使之詳探狀聞之意分付何如上曰初欲關問代捧諸道後使之從長稟處更思臘猪之以雉代捧猶慮有一毫民弊銃雉鷹雉雌雉特令通同封進出於爲小民曲盡軫瘼之苦心則營邑不能對揚惠未下究弊反浮前豈不駭痛之甚乎未聞卿言之前猶以京作貢有發端於筵席者今卿所奏如此其所釐正豈待關問乎大抵凡事從前例爲可況雉與鮮一也乾秀魚名色以湖西朔膳之貽弊小民在昔因故相建白以價米自惠廳直進各殿宮聖朝爲小民之盛德大惠湖民至今膏沐臘雉何異於是乎設今無例而無弊可創而行之例有弊如許卿於筵退後一依乾秀魚價封進例與惠堂酌量磨鍊數爻關問便否於各該代捧諸道仍令該廳具別單指一草記載之度支及貢膳定例可也出擧條濟恭曰耆社事在臣似有嫌而此係不得不仰達者矣本司財力近益匱渴所謂養老之規革罷之外更無他策此豈可成說乎賑恤廳錢限千兩先下以救自前之急其所還報就本廳年例送來本司之錢年除二百以至盡償而止則在本司庶有所補在該廳亦無所失惶恐敢達矣上曰依爲之出擧條昌順曰南漢公廨有不得不修補處而物力不足將至中廢黃州兵營有惠廳句管米此若自廟堂許劃則庶可完役故敢達矣上曰大臣之意何如濟恭曰臣意則公貨之移去移來旣屬可悶且黃閫卽關防重地此又移劃誠難矣上曰然矣濟恭曰惠廳事誠可悶矣向日特敎申飭之後惠堂終不行公時急貢價亦不上下以致貢人之呼訴於都提調門外職事瘝曠誰非可悶而若惠廳則不可一日無堂上矣各別嚴飭使之行公何如上曰申飭之下一向違拒一堂事極爲未安年前廚院事亦有處分則又復如是二堂事尤爲未安惠廳堂上鄭昌順金履素竝罷職可也出擧條敏采曰守禦使鄭昌順以惠堂纔已罷職矣將兵之任不可一刻無摠察之人何以爲之乎敢稟上曰御營都提調摠察把摠發牌聽傳敎可也出擧條上曰市廛已盡料量乎濟恭曰平市提調則多有緩論故姑未歸一矣上曰似不欲取怨而然矣濟恭曰怨則當歸於臣矣上曰申飭從速釐正好矣濟恭曰臣聞以謙之生兄生姪卽不入於緣坐中而以其同生之故自楊州官捉囚矣昨冬幸行時有一女人以此欲爲擊錚竝與女人而牢囚於楊州獄云囹圄卽是兩班常賤與男女雜處之地也旣非緣坐又無干連則女人之竝囚係是法外有關刑政故敢達矣上曰有何罪犯乎濟恭曰無他罪犯云矣上曰旣無罪犯則朝家刑政不當如是自政院成送有旨卽爲放送可也上曰近日筵中不聞規箴之言日前召對李義鳳引文義有所陳勉故使之出擧條矣見其擧條則比諸筵席所奏之言爲十分之一而猶爲數十行擧條卿果見之乎濟恭曰未及見之矣上曰大體則納諫諍振紀綱而以近日政令之或涉委靡或近柔弱爲言矣濟恭曰若言近日政令則或似歸於姑息矣上曰丙丁之間世故多端鋤治者皆巨室大族也古人以世臣比於喬木喬木多年休養然後可得棟樑之材矣且近日群下率皆粉飾未有摸捉言語之間眉睫之際或豈無撕得而其在休養之道不欲務從生新矣濟恭曰生新豈爲美事乎惟是振勵頹綱則自不歸於委靡矣上曰何以則爲振頹綱之要道乎濟恭曰群下之犯科者雖勘罪而卽時放宥則自無畏怯故又有如前之患若有爲人鷹犬而大駭悖者則照法嚴繩永不收用似爲懲一勵百之道矣上曰先朝政令之堅確卓越千古而每以有罪之臣不必終棄爲敎故如柳戇李亨逵輩亦不永枳矣濟恭曰先朝振勵之要道在乎堅固二字群下之不畏法者一番嚴處積年靳點矣上曰尹弼秉卽尹以濟之孫乎濟恭曰然矣上曰何爲而尙今不得通承旨望乎濟恭曰無勢故然矣而向來論斥重臣之後多年不得照擬矣上曰論一重臣而多年廢枳可乎旣發言端又有提敎者矣金復仁之至郞署而不爲擬望豈不過乎其時以竝用之意處分而卿之作相後復仁之猶不收用亦非待卿之道矣復仁之疏果何以說去乎其疏語守禦使或記憶乎昌順曰大臣之爲平兵也以李命植之不爲反貼歸之於方命而方命釋之以逆命又以向用則懲討不用則無事爲言矣濟恭曰其時批答中如癢得搔爲敎矣上曰左相起廢柄用之後李命植被反坐之律或可也以逆命之逆字勘李命植豈可乎濟恭曰臣之有罪無罪聖鑑之所俯燭則復仁之疏誠萬萬不緊而其實則緣臣而見枳矣上曰大諫疏卿果見之乎濟恭曰見之矣上曰今日又有李顯道之疏而大諫直請島配金履正一人雖不關而此事不可追提亦有語及莫重則豈可如是而有若對擧者然乎濟恭曰李顯道疏則臣未及見之矣上曰疏本在此卿須見之濟恭奉覽訖曰履正死有餘罪矣上曰顯道疏中履正之四字追提有非人臣之所可敢道云云四字果指何語乎濟恭曰卽是慈殿諺敎中不忍聞之敎矣上曰金履正初次陳疏中引用先朝壬申年金在魯事而疏本纔到院中旋卽推去刪改引用之句而呈之云承旨見疏本乎敏采曰臣則未入院中故雖未見之而聞在院承宣之言則初次到院之疏果引用金在魯事而仍卽還持去刪改金在魯句語而呈之云矣上曰以昨冬事迭發章奏極爲未安以忌器之義勘罪則何如濟恭曰惟在自上處分矣上曰子規樓上樑文卿果留意乎濟恭曰旣有撰進之命故臣方留意而第伏念文任旣撰進臣又製進恐似如何矣上曰大臣文任之撰進以兩本揭板亦何妨乎濟恭曰下敎旣如此臣敢不製進乎上曰卿之所製龍珠寺上梁文果善做矣予近讀之而顯勝於六臣祠文矣卿之文字後當刊行故上梁文亦使卿製之而大抵子規樓舊址之尋得誠非偶然矣際此館閣之臣博考當日忠臣之事蹟將擧一體祭祀同之禮豈非美事乎濟恭曰事蓋有時而然而實由我殿下紹先之聖德褒忠之至意矣心泰曰園所所植橡實事有仰達者矣再昨秋自備局卜定橡實於江原道而橡實每石以正穀相代之故民皆樂從無弊來納及時播種矣昨年秋又自備局援例卜定於江原道則以橡實失稔之致民不得摘納官以價徵捧一包之錢多至十許緡各邑民戶之受弊不些傳聞狼藉云此甚可悶已以本色收捧者輸納園所或以價錢徵出者還給民戶毋或一半分貽弊之道恐合事宜敢此仰達矣上曰大臣之意何如濟恭曰今年橡實之貽弊民間臣亦略有聞知矣聖上之以園寢卜定之需不欲一毫貽弊於小民孰不欽歎而至瑣至微之橡實適會失稔不知之中有此民邑之弊旣聞之後不可不及時矯救本色徵捧者不必更論而以錢代捧者還給民戶本色與價錢間未及了當者分付該道臣除減分定之數恐爲得宜矣上曰依爲之事屬本園無或有一分民弊意或苦心之下孚因一微瑣橡實事東峽民弊至此聞甚瞿然旣聞之後不可暫刻任其爲弊卽令廟堂三懸鈴行會該道已納者外雖本色卽爲還給而已納中民未受準價者亦以公穀會減事分付以錢代捧者亦卽一一還給園役之事豈可一毫泛忽各邑擧行之勤慢卿其另加探察苟有不勤之弊發遣備郞潛行摘奸隨卽手本本司草記論勘昨春植木所用橡實之每包代給米一包果如式準給乎亦令該道伯嚴飭各該邑設有容奸之處特付之令前俾卽準數推給事各別嚴飭此後本道卜定更待下敎爲之事本司知悉可也出擧條心泰曰新邑倉舍與公廨多有未營建處流下木屬之本邑使新府使次次經紀似好故敢達矣上曰大臣之意何如濟恭曰年前箕伯有流下木取用之論自上以關西木之運來卽無前例仍有置之之命臣於其時不勝欽歎矣心泰曰此是屬公木發賣事而與關西木運來有異矣濟恭曰雖與運來有異而旣無前例臣意則置之似好矣上曰然矣心泰曰新邑店幕事可悶矣店幕雖設而行旅不入將無實效若營建倉舍而本邑大同仍爲儲留還分或改色則新邑之民亦有聊賴之道矣上曰大臣之意何如濟恭曰新邑非但保障重地今則如漢之豐沛南陽官府規模不可疎略居民産業另加顧助以爲億萬年湯沐邑誠甚得當而名曰店幕旣無行旅之止宿則眞所謂有名無實若營立倉舍田稅則雖送戶曹而大同則留置本府大同若數少則本邑結錢一體儲留雖當園所修改之役而物力亦當有區劃之道豈不便好乎上曰大臣與訓將相議從長稟處可也持默曰今番幸行時臣營當爲隨駕而本營中軍申應周方在統營任所今姑改差何如上曰依爲之出擧條持默曰本營軍色從事官李冕膺以兵曹郞廳陪從餉色從事官李厚培以宣傳官亦爲陪從如此之時合有變通之道故敢達矣上曰改差可也出擧條敏采曰賓對筵體何等至嚴而應敎李太亨進前於大臣旣退之後揆以事體誠極未安推考何如上曰依爲之出擧條命敏采書傳敎曰政官牌招開政仍命退諸臣以次退出